Twee by OR Tambo aangekeer met R5 miljoen se renosterhoringArgieffoto Twee persone is by OR Tambo Internasionale Lughawe in hegtenis geneem nadat doeanebeamptes twee sakke met 10 renosterhorings met ŉ geraamde waarde van R4,99 miljoen onderskep het. Sandile Memela, woordvoerder van die Suid-Afrikaanse Inkomstediens, het Maandag gesê die beamptes het Sondag beslag gelê op die renosterhorings wat 24,96 kg weeg. “Doeanebeamptes het ondersoek ingestel oor ŉ verdagte sak wat hulle gelei het na ŉ tweede sak wat afgelaai is uit die vrag van ŉ vliegtuig onderweg na Turkye. Die inhoud is deursoek en daar was vier renosterhorings in een van die sakke en ses in die tweede sak,” het Memela verduidelik. “Twee passasiers en hul bagasie is aan die Suid-Afrikaanse Polisiediens oorgegee vir verdere ondersoek. Die SAID bedank die doeanebeamptes vir hul fokus, dissipline en harde werk. Ons is baie trots op die toewyding van doeanebeamptes om te verhoed dat onwettige dwelmmiddels en ander goedere die land binnekom of verlaat.” Hy het gesê die SAID sal steeds met alle belanghebbendes op alle grensposte saamwerk om die land en sy burgers te beskerm teen georganiseerde misdaad. Die twee persone sal na verwagting binnekort in die hof verskyn.